USA presidendiks valitud Joe Biden väänas koeraga mängides hüppeliigest ja toimetati pühapäeval ettevaatusabinõuna arsti juurde, teatas tema kantselei.
Bideni arst Kevin O'Connor märkis, et luumurdu tulevasel presidendil pole, küll aga olevat kompuutertomograafi uuring kinnitanud vahepealse ja külgmise talbluu väikseid mõrasid.
Biden (78) vigastas jalga laupäeval, kui ta libastus, mängides Majoriga, ühega oma kahest Saksa lambakoerast.
"Ettevaatusabinõuna vaatab ortopeed ta üle," märkis Bideni kantselei.
Bidenit kliinikus näinud ajakirjanike sõnul lonkas ta nähtavalt, kuid ta kõndis karkude või muude abivahenditeta.
Biden vannutatakse vanima presidendina Ühendriikide ajaloos ametisse 20. jaanuaril.
Kampaania ajal jättis Biden sageli vastamata küsimustele oma ea kohta, kuid avaldas detsembris meditsiiniraporti, mille kohaselt tarvitab ta küll statiini kolesteroolitaseme hoidmiseks, kuid on muidu täie tervise juures ja "kõlbulik presidendikohuste edukaks täitmiseks".